b'\n_START_ARTICLE_\nMarjatta Hanhijoki\n_START_PARAGRAPH_\nSiro Marjatta Hanhijoki (oik. Hanhijoki-Ker\xc3\xa4nen, s. 15. elokuuta 1948 Porvoo) on suomalainen taidegraafikko ja taidemaalari. H\xc3\xa4n on tehnyt p\xc3\xa4\xc3\xa4asiassa akvarellimaalauksia, grafiikkaa viivasy\xc3\xb6vytysmenetelm\xc3\xa4ll\xc3\xa4 eli etsauksia sek\xc3\xa4 polymeerigravyyri-menetelm\xc3\xa4ll\xc3\xa4. H\xc3\xa4n on my\xc3\xb6s opiskellut k\xc3\xa4sintehdyn paperin tekemist\xc3\xa4 Japanissa._NEWLINE_Hanhijoki opiskeli Taideteollisessa oppilaitoksessa 1967\xe2\x80\x931971 ja ollut t\xc3\xa4ydennyskoulutuksessa Kuvataideakatemiassa. H\xc3\xa4n kuuluu graafikkona Pentti Kaskipuron oppilaisiin, ja h\xc3\xa4nen grafiikant\xc3\xb6iss\xc3\xa4\xc3\xa4n on samantapaista arjen tunnelmien naturalistista kuvausta. H\xc3\xa4n on opettanut Taideteollisessa korkeakoulussa ja Kuvataideakatemiassa._NEWLINE_Marjatta Hanhijoelle my\xc3\xb6nnettiin Pro Finlandia -palkinto 1997, mutta h\xc3\xa4n palautti sen yhdess\xc3\xa4 samaan aikaan palkitun Leena Krohnin kanssa vastalauseena sille, ett\xc3\xa4 presidentti Martti Ahtisaari oli my\xc3\xb6nt\xc3\xa4nyt Suomen leijonan ritarikunnan komentajamerkin Indonesian hallituksen mets\xc3\xa4ministerille._NEWLINE_Marjatta Hanhijoen teos N\xc3\xa4hty - Sett - Seen valittiin vuoden 2008 parhaaksi taidekirjaksi Iittalan Taidekirjap\xc3\xa4ivill\xc3\xa4. Iittalan Valtakunnalliset Taidekirjap\xc3\xa4iv\xc3\xa4t palkitsi vuoden 2008 parhaan taidekirjan Eliel Aspelin -palkinnolla.Palkittavan on valinnut raati, johon kuuluivat Helsingin yliopiston taidehistorian professori Riitta Konttinen, Espoon modernin taiteen museon (EMMA) museonjohtaja Markku Valkonen sek\xc3\xa4 H\xc3\xa4meenlinnan taidemuseon amanuenssi P\xc3\xa4ivi Viherluoto._NEWLINE_Raati perusteli valintaa mm. - Kirjan tekstit tarjoavat monitasoisen lukukokemuksen ja valottavat Marjatta Hanhijoen taidetta useista eri n\xc3\xa4k\xc3\xb6kulmista; taiteilijan oma persoonallinen \xc3\xa4\xc3\xa4ni tulee kuuluviin ja muut tekstit tukevat sit\xc3\xa4 hyvin._NEWLINE_- Kaiken kaikkiaan kirja on el\xc3\xa4myksellinen, kaunis ja korostaa Marjatta Hanhijoen taiteesta l\xc3\xb6ytyv\xc3\xa4\xc3\xa4 ajatonta ja tavallaan jopa eeppist\xc3\xa4 linjaa. Kuten Erkki Anttonen artikkelinsa lopuksi toteaa, \xe2\x80\x9dh\xc3\xa4nen kuvansa toimivat hienovaraisina dokumentteina naiseudesta ja suomalaisen naisen asuinymp\xc3\xa4rist\xc3\xb6st\xc3\xa4\xe2\x80\x9d.'